Na osnovu Pravilnika o međunarodnim natjecanjima FIPS-a i na osnovu članka 23. stavak 1. točka 3. Statuta HŠRS, Skupština HŠRS na sjednici od 01.04.2023. godine usvojila je

**PRAVILNIK**

**O NATJECANJIMA U DISCIPLINI**

**“RIBOLOV GRABEŽLJIVCA UMJETNIM MAMCEM IZ ČAMCA„**

**1. Uvodni dio**

Članak 1.

Ovim Pravilnikom regulira se sustav, utvrđuju se pravila, način i tehnika provođenja natjecanja i tehnički propisi i osnova je za izvođenje natjecanja u disciplini **''Ribolov grabežljivca umjetnim mamcem iz čamca''**, a koja se ostvaruje kroz Hrvatsku ligu- **Hrvatska Spin Liga Čamac** (dalje: **HSLČ**).

Ovaj Pravilnik osnova je za organizaciju i provođenje natjecanja HSLČ. Temelji se na Skupštinskoj odluci o natjecanjima HŠRS, a dopunjavaju ga Pravilnik o suđenjima na natjecanjima HŠRS, Pravilnik o registraciji sudionika u natjecanjima HŠRS, te Odluka o sustavu natjecanja HŠRS koja se donosi za svaku kalendarsku godinu.

**2. Upravljanje HLP**

Članak 2.

**Vijeće ligaša** - čine ga članovi HSLČ. Putem Povjerenstva discipline daje prijedloge Upravnom odboru HŠRS o svim važnijim odredbama iz područja interesa HSLČ kao što su: predlaganje izmjena Pravilnika HLPG i drugih važnijih odluka nužnih za organiziranje HSLČ, predlaže Povjerenika discipline, može predložiti predstavnika HŠRS u HLPG, predlaže kapetana 1 odnosno kapetana 2 reprezentacije za ribolov predatora, predlaže program rada sa kalendarom natjecanja HSLČ i financijski proračun HSLČ, predlaže visinu registracija i kotizacije za slijedeću kalendarsku godinu. Usvaja izvješća o djelatnosti Povjerenstva discipline; raspravlja i o drugim pitanjima od važnosti za HSLČ. Donosi odluke većinom glasova nazočnih po principu jedan team - jedan glas. Svoje ovlasti može prenijeti na Povjerenstvo discipline.

**Povjerenstvo discipline** (dalje: Povjerenstvo) – izvršno je tijelo HSLČ koje obavlja poslove između dvije sjednice Vijeća ligaša HSLČ, koje vodi i upravlja HSLČ u skladu sa Statutom HŠRS i zakonskim propisima RH, Skupštinskom odlukom o natjecanjima HŠRS, ovim Pravilnikom, i Odlukom o sustavu natjecanja HŠRS za svaku kalendarsku godinu. Povjerenstvo predlaže Vijeću ligaša: izmjene i dopune ovoga Pravilnika; visinu kotizacije i godišnji plan prihoda i rashoda; godišnji plan rada sa kalendarom natjecanja, i predlaže za dodjelu priznanja. Povjerenstvo pronalazi i dogovara aranžmane sa potencijalnim sponzorima, organizira i provodi natjecanja; predlaže broj kola lige, domaćine natjecanja, suce, pokreće stegovni postupak, podnosi Vijeću ligaša izvješće o svom financijsko materijalnom poslovanju u protekloj godini, te obavlja i druge poslove. U službenim natjecanjima mogu sudjelovati i članovi Povjerenstva discipline. Sastanke Povjerenstva vodi Povjerenik ili administrator, a odluke se donose većinom glasova nazočnih članova. Mandat Povjerenstva traje do isteka mandata Upravnog odbora HŠRS-a koji ga je imenovao, ili do opoziva, a sastoji se od:

**\*Povjerenika** - imenuje ga Upravni odbor HŠRS na prijedlog vijeća ligaša te discipline. Saziva Vijeće ligaša najmanje jednom godišnje, te sjednice Povjerenstva kojima predsjedava, potpisuje odluke i akte Povjerenstva, te brine o njihovim provedbama, vodi djelatnosti discipline između sjednica, te nadzire rad sudaca, natjecatelja i ostalih članova Povjerenstva na svim kolima lige te discipline, brine o ostalim radnjama i zadacima vezanim za provedbu HSLČ, te imenuje do 4 člana Povjerenstva.

\***Do 4 člana Povjerenstva** - imenuje ih Povjerenik. Jedan od njih vrši funkciju administratora lige, koji vodi zapisnike na sjednicama, vodi financijske i administrativne poslove lige, brine o imovini HŠRS koju trajno koristi liga, vodi evidencije natjecatelja i ulova.

**\*Predstavnik HŠRS** Imenuje ga Upravni odbor HŠRS. Prijedlog može dati i Povjerenstvo discipline.

**\*Kapetan 1 i kapetan 2 reprezentacije** te discipline – Imenuje ih Upravni odbor HŠRS na prijedlog Povjerenstva discipline.

Članak 3.

Natjecanja će se organizirati kroz minimalno 5-8 natjecateljskih kola, na vodama, kao što su rijeke, kanali, akumulacije, umjetna jezera i prirodna jezera. Uz uvjet da mora biti moguće obavljanje ribolova na potrebnoj površini odnosno da je zadovoljena minimalna veličina ribolovne zone u odnosu na broj natjecateljskih ekipa.

Vodna površina potrebna za natjecanje mora biti najmanje 10.000 m2 po čamcu, (Npr.: 10 ekipa, 10 čamaca = vodena površina od najmanje 100.000 m2 (10 ha).

Prava nastupa na službenim natjecanjima HŠRS mogu ostvariti članovi ribolovnih udruga koje su učlanjene u Hrvatski športsko ribolovni savez, koji su registrirani u skladu s važećim Pravilnikom o registraciji natjecatelja HŠRS i koji do utvrđenog roka dostave HŠRS-u prijavu za natjecanje i uplate propisanu kotizaciju. Uplaćena kotizacija koristiti će se za pokrivanje troškova natjecanja prema troškovniku Povjerenstva HSLČ, a eventualni višak sredstava su namjenska sredstva za nastup na Svjetskom prvenstvu u lovu predatora.

Radi utvrđivanja identiteta natjecatelj je dužan imati kod sebe:   
- natjecateljsku iskaznicu HŠRS sa registracijom za klub i za disciplinu u kojoj se natječe,   
- člansku kartu HŠRS za tekuću kalendarsku godinu s upisom članstva u udruzi u programu HŠRS-a

za tekuću godinu.

- pozitivnu potvrdu o zdravstvenoj sposobnosti –

Opću i posebnu zdravstvenu sposobnost utvrđuje ovlašteni liječnik, odnosno specijalist sportske medicine, specijalist medicine rada i sporta ili liječnici drugih specijalnosti koji imaju završeni poslijediplomski studij iz medicine rada i sporta.

Ostali sudionici natjecanja svoj identitet dokazuju u skladu s odredbama Pravilnika o registracijama sudionika natjecanja.

Natjecanje se organizira kao ekipno (klupsko). Svaka ekipa koja želi nastupiti na natjecanju mora se prijaviti u HŠRS u skladu sa Odlukom o sustavu natjecanja HŠRS za slijedeću kalendarsku godinu.

U prijavi je obvezno navesti sastav ekipe od dva člana od kojih je jedan u ulozi kapetana ekipe i rezervnog natjecatelja, a koji nastupa u sastavu te ekipe ukoliko je jedan od članova spriječen. Ukoliko rezerva nastupi u ekipi, a ekipa je u kategoriji za sportsku nagradu na kraju održane lige smatrati će se da je rezervni član u sastavu originalne ekipe (ako je nastupio na većini natjecanja).

Ukoliko se iz istog ribolovnog kluba prijavi više ekipa (najviše dvije iz jedne udruge), svaka ekipa dobiva redni broj ili ime sponzora ako ga ima.

Natjecanje u kalendarskoj godini se može održati samo ako je prijavljeno najmanje 5 ekipa.

**3. Organizacija i provedba natjecanja**

Članak 4.

(2) Tijekom godine mogu se organizirati ekipna natjecanja u ovoj disciplini.

(3) Prvenstvo Hrvatske organizira se kao ekipna liga od najmanje pet (5) prvenstvena kola koja se moraju održati u periodu od 1. travnja do 1. studenoga (obraćajući pažnju na datum održavanje svjetskog prvenstva).

(4) Najbolje plasirani natjecatelji s nacionalnog prvenstva stječu pravo nastupa u sastavu reprezentacije Hrvatske na međunarodnim i svjetskim prvenstvima.

(5) Brigu o organizaciji, broju kola, domaćinima natjecanja, te provođenju natjecanja vodi Povjerenstvo hrvatske lige u ribolovu predatora umjetnim mamcem iz čamca.

Članak 5.

Za Ligu se natjecatelji, temeljem redovnog raspisa HŠRS-a za sva natjecanja, prijavljuju do konca 31. siječnja kalendarske godine. Do 10.02. kalendarske godine uplaćuje se i kotizacija koja mora pokriti sve troškove prvenstva (trošak domaćinu za organizaciju natjecanja, nagrade, troškove startnih i glavnog/sektorskog sudca, te ručak).

Kotizacija se uplaćuje na račun HŠRS odakle se usmjeruje za navedene potrebe.

Visinu kotizacije potvrđuje UO HŠRS na temelju prijedloga Povjerenstva lige.

U slučaju da ostane iz ovog izvora nepotrošenog novca na računu HŠRS on se upotrebljava za pomoć reprezentaciji za nastup na Svjetskom prvenstvu.

Članak 6.

U prvenstvu mogu sudjelovati i članovi Povjerenstva Lige.

Članak 7.

Službene osobe na natjecanjima, imenuju se iz najbliže okoline mjesta natjecanja uz poštivanje sudačkih rangova i iskazane kvalitete, a to su:

**a) Predstavnik organizatora** je Povjerenik HSLČ, ili druga osoba koju imenuje Povjerenstvo HSLČ. Njegove dužnosti su da nadgleda ispravnost odvijanja natjecanja, te da na uočene propuste upozorava domaćina i pomaže u provođenju natjecanja. Po završetku natjecanja potpisom na dnevniku natjecanja potvrđuje ispravnost odvijanja natjecanja, te dodjeljuje nagrade. Po održanom natjecanju, a najkasnije u roku od 7 dana podnosi HŠRS-u izvješće o natjecanju i prilaže dnevnik natjecanja sa rezultatima.

**b) Vrhovni sudac** - imenuje ga Povjerenstvo HSLČ. Njegove dužnosti su da: upravlja organizacijom natjecanja, određuje zadatke drugim sucima i kontrolira njihov rad, za prekršaje odredbi ovog Pravilnika izriče kaznene mjere opomene i diskvalifikacije (izriče ih temeljem slobodnog sudačkog uvjerenja uz točno navođenje nešportskog ponašanja koje je dovelo do kažnjavanja), predsjednik je žirija natjecanja, te proglašava rezultate natjecanja. Po završetku natjecanja potpisom na dnevniku natjecanja potvrđuje ispravnost odvijanja natjecanja.

**c) Tajnik natjecanja** - imenuje ga Povjerenstvo discipline sa ciljem da obavlja sve administrativne poslove na natjecanju.

**d) Startnog suca** - po potrebi imenuje organizator, a obavljaju sve poslove neophodne za uspješnu provedbu natjecanja.

Članak 8.

Domaćin natjecanja dužan je: ishoditi potrebne dozvole za izvođenje natjecanja, osposobiti stazu za natjecanja tako da se od povreda zaštite sudionici natjecanja i gledatelji, a tijekom natjecanja osigurati liječnika radi eventualne hitne liječničke intervencije.

Ekipe su obvezne osigurati svoje natjecatelje od posljedica nesretnog slučaja, u protivnom natjecatelji nastupaju na natjecanju na osobnu odgovornost.

Članak 9.

Prijavljene ekipe odnosno predstavnici ekipe, moraju se pojaviti u «bazi» na mjestu okupljanja natjecatelja najkasnije dva (2) sata prije početka natjecanja. Ukoliko ekipa javi glavnom sucu i opravda svoje kašnjenje minimalno dva (2) sata prije početka natjecanja, odlukom povjerenstva discipline i glavnog suca, može se pričekati dolazak ekipe maksimalno 30 minuta, ukoliko je razlog kašnjenja opravdan.

Priprema čamaca (spuštanje u vodu, ugradnja motora i unošenje opreme za čamac) dozvoljena je u trajanju do maksimalno 60 minuta prije početka natjecanja.

U vremenu od 60 minuta prije početka natjecanja prozivkom po izvučenom redoslijedu dozvoljava se unošenje ribolovne opreme u čamac.

U vremenu od 15 minuta prije početka natjecanja svi članovi ekipe moraju po redoslijedu ulaska uz prozivku uči u čamac, te više nije dozvoljeno napuštanje čamaca do kraja natjecanja.

90 minuta prije natjecanja predstavnici ekipa izvlače za svoje ekipe redoslijed ulaska u čamac koji je ujedno i redoslijed vaganja ulova po završetku natjecanja i oznaka ekipe koja mora biti za cijelo vrijeme natjecanja vidno istaknuta na čamcu. Izvlačenje u neparnim kolima vrši se po abecednom redu od A-Ž a u parnim kolima abecednim redom od Ž-A.

Oznake su u brojevima od 1 na više (1,2,3,....).

Ždrijebanjem rukovodi vrhovni sudac natjecanja.

Članak 10.

Natjecanje traje šest (6) sati, a početak i kraj označava vrhovni sudac na jasan i dostupan način. Ekipe su dužne u tom vremenu (trajanje natjecanja) uploviti u ciljnu poziciju.

Svako zakašnjenje u periodu do 15 minuta će se kažnjavati oduzimanjem dva plasmana, odnosno dva boda, a kašnjenje u periodu dužem od 15 min će kažnjavati sa pozicioniranjem ekipe na zadnje mjesto poretka.

Natjecanje počinje sa označenog mjesta na jezeru koje mora biti označeno sa dvije bove (plutajuće oznake).

Nakon sučevog znaka ekipe mogu loviti na bilo kojem dijelu jezera osim unutar startne tj. ciljne površine označene bovama.

Ukoliko je broj čamaca prevelik za isplovljavanje odjednom ili predstavlja sigurnosnu opasnost za natjecatelje glavni sudac će prije početka natjecanja podijeliti čamce u A, B itd. grupe.

Također će se formirati grupe A i B po zapremini motora odnosno grupa A (do 350 ccm3) i grupa B (više od 350 ccm3).

Grupa A starta na prvi sučev znak a nakon nje na drugi sučev znak starta B grupa itd. vodeći pri tome računa o tome da za grupu B treba produljiti i vrijeme povratka.

Vremenski razmak između dvije grupe mora biti minimalno 15 min.

Natjecanje se odvija isključivo iz čamaca a za vrijeme trajanja natjecanja nije dozvoljeno izlaženje na obalu osim uz prisutnost glavnog suca i to samo na startnoj tj. ciljnoj poziciji i to samo u slučaju nužde. Natjecatelj koji je izašao na obalu prilikom povratka sa sobom ne smije ponijeti ništa.

Kolo lige se prekida u slučaju više sile (veće nevrijeme i sl.), a ako je samo natjecanje prije prekida trajalo najmanje 3 sata rezultati će se priznati kao konačni.

U slučaju jačeg grmljavinskog nevremena natjecatelji moraju odložiti štapove u čamac na način da štapovi ne izviruju iz čamca.

U tijeku natjecanja razmak između dva ili više čamaca mora biti minimalno 30 metara.

Čamac ne smije za vrijeme natjecanja prolaziti između drugog čamca i obale dok drugi natjecatelj obavlja ribolov. U slučaju kad čamac želi obići drugi čamac a razmak između njih nije 30 m zbog prirodnih prepreka(obala, otok itd.) ekipa je dužna propustiti prolaz drugoj ekipi sa strane čamca koja je udaljenija od obale.

U slučaju iste udaljenosti od obale, ekipa mora dati prolaz drugoj ekipi sa jedne strane čamca i to jasnim i vidljivim znakom da to druga ekipa može nedvojbeno znati.

Čamci moraju biti opremljeni opremom za spašavanje (vesla, pojasevi za spašavanje najmanje za svakog natjecatelja, kutija ili pribor prve pomoći i min. 25 metara užeta).

Jedan od natjecatelja mora ima položen ispit za voditelja brodice, no ovo je uvjet za natjecanja odnosno kola lige koja se održavaju na otvorenim vodama (plovni putevi rijeka i sl.), te ukoliko se koristi benzinski motor.

Dužina čamca je minimalno 3 metra do maksimalno 7 metara.

Strogo je zabranjeno lupanje veslima po vodi i čamcu. Za takav prekršaj ekipa dobiva žuti karton, a u slučaju učestalog narušavanja natjecanja na taj način, ekipa će biti automatski diskvalificirana.

Ukoliko ekipa prekine natjecanje prije isteka vremena a zbog više sile ili samovoljno, mora prijaviti ulov glavnom sucu i tek nakon vaganja i potpisivanja liste ulova može napustiti natjecanje. Takva ekipa može nastaviti natjecanje samo ukoliko je prekid nastupio radi više sile tj. neispravnog čamca.

Samovoljni prekid ekipe koja želi prijaviti ulov nije dopušten u zadnjem satu natjecanja, već moraju pričekati kraj natjecanja i svoj red na vaganje prema startnom broju.

**4. Bodovanje ulova**

Članak 11.

- Sljedeće vrste riba moraju biti uključene u izračune i bodovanje: **Bolen, Bucov** *(Aspius),* **Pastrvski grgeć** (micropterus et cichla), **Štuka** *(Esox),* **Lipljan** *(thymallus),* **Smuđ** *(Sander lucioperca),* **Smuđ kamenjar** (Sander volgensis), **Mladica,** *(hucho huco),* **Som** *(Silurus glanis),* **Pastrve** (Kalifornijska pastrva, potočna pastrva i jezerska pastrva) *(Oncorhynchus mykiss, Salmo trutta Linnaeus, Salmo truta morpha lacustris),* **Ostriž, Bandar** *(Perca fluviatilis),* ***Klen*** *(Squalius cephalus)*.

Ovaj popis može biti dorađivan od strane Povjerenstva discipline, ako je to potrebno.

Članak 12.

Redoslijed mjerenja ulova određuje startni broj na način da se kreće od najmanjeg.

Natjecatelji sami nose ribu na mjerenje na poziv suca i ne smiju napuštati čamac prije mjerenja.

Na kraju natjecanja se svaki ulov mjeri vodeći pri tome računa o minimalnoj dozvoljenoj dužini ribe. Minimalna dužina ribe određuje se sukladno propisanim zaštitnim dužinama za pojedine vrste od strane HŠRS-a, dok minimalne dužine za vrste koje nemaju zakonski propisane zaštitne mjere određuje Povjerenstvo lige.

Vrhovni sudac, startni sudac i kapetan ekipe, moraju biti prisutni na mjerenju ulova.

Riba koja nije živa neće se uzeti u obzir za mjerenje.

Svaki ulov startni sudac bilježi u svoju startnu listu i listu ekipe, i obje moraju potpisati kapetan ekipe, startni sudac i glavni sudac.

U listu se upisuje ukupan broj riba i pojedinačna dužina svake ribe donesene na mjerenje u centimetrima. Svaki puni centimetar određuje dužinu ulova koji se evidentira (20,3 = 20cm, 20.8=20cm). Nakon mjerenja ribe se puštaju u vodu.

Članak 13.

Ukoliko Vrhovni sudac procjeni da je zbog vremenskih prilika (npr. velika temperatura) opasno čuvati ribu u čuvarici može dozvoliti mjerenje ulova za vrijeme natjecanja. Mjerenje će se odvijati na ciljnoj poziciji uz prisustvovanje glavnog i startnog suca te kapetana ekipe ili na samoj vodi iz sudačkog čamca. Način mjerenja ulova iz sudačkog čamca se vrši po principu poziva ekipe jasno vidljivom oznakom (prsluk ili s.) da se izvrši mjerenje. Riba upisana i mjerena na te načine smatrati će se dijelom ukupnog ulova te će se pribrojiti ostalom ulovu iste ekipe.

U slučaju da broj upisanih riba na startnoj listi vrhovnog suca nije jednak broju riba u startnoj listi ekipe, ekipi se priznaje lista sa manjim brojem ulovljenih riba.

**5. Postupanje s ulovom**

Članak 14.

Natjecatelj odnosno ekipa je dužna svaki ulov prihvatiti podmetačem. Ribu pažljivo osloboditi udice i staviti ju na mjesto predviđeno za čuvanje ulova.

Sastavni dio opreme svakog čamca je i podloga za otkvačivanje ribe..

Članak 15.

U vremenu kad se riba oslobađa udice natjecatelj to mora učiniti u podmetaču ili na podlozi za otkvačivanje, pri tome riba ne smije dodirivati i biti spuštena na golu i tvrdu podlogu čamca.

Da bi se ulov smatrao važećim potrebno je podmetač sa ulovom izvaditi iz vode prije sučevog znaka za kraj, odnosno, ulov mora biti u podmetaču van vode prije znaka za kraj natjecanja.

Riba se može osloboditi udice rukom ili odgovarajućim kliještima.

Zbog ne propisnog načina prihvaćanja ili ulova neće se priznati ulovi:

ako je riba ''ubačena'' u čamac bez podmetača,

ako je riba prihvaćena u vodi rukom,

ako je riba zakvačena negdje s vanjske strane, a ne za usta,

ako mamac kojim je riba ulovljena nije ispravan

Članak 16.

Prihvaćanje ulovljene ribe dozvoljeno je samo natjecateljima iz iste ekipe a svaka pomoć treće osobe ili druge ekipe smatrati će se diskvalifikacijom.

Članak 17.

Ne poštivanje navedenih odredbi kažnjavati će se opomenom ili diskvalifikacijom (ovisno o težini prekršaja) isključivo od strane glavnog suca koji istu mora zabilježiti u svoju startnu listu i u listu ekipe.

Zabranjene su naprave za prihvaćanje ribe koje ozljeđuj ribu (gaf i sl.), te je zabranjena sprava za otvaranje ribljih čeljusti koja oštećuje ribu.

Tijekom natjecanja natjecatelji u ekipi ne smiju ulaziti u vodu niti iz vode loviti. Lovi se isključivo iz čamaca.

**6. Pribor**

Članak 18.

Natjecanje se odvija ribolovnim priborom, kojeg čine:

* Štap po slobodnom izboru, najveće dužine do 2,75 m,
* Rola po slobodnom izboru (stacionirana ili multirola)
* Najlon ili špaga (upredenica) po slobodnom izboru i promjera po slobodnoj procijeni natjecatelja
* Dozvoljeni mamci su: svi umjetni mamci, po slobodnom izboru.
* Pothvatač

Mamci mogu biti opremljeni sa najviše po tri trokrake udice.

Udice na mamcima moraju imati udice bez kontrakukice. **Briše se**

Svaki ekipa u čamcu može imati i rezervni pribor (štap, rola, podmetač).

Član ekipe ribolov može obavljati samo s jednim priborom (Štap, rola).

Članak 19.

Mušičarski pribor nije dozvoljen.

Mušičarski mamci (muhe, strimeri i sl.) nisu dozvoljeni

Članak 20.

Nije dozvoljeno korištenje dodatnog otežanja na struni osim pri korištenju definiranih ribolovnih sistema kao što su **carolina rig**, **drop shot**, i **montaža na flexi jig glavi**.

Zabranjeno korištenje bilo kakovog signalizatora griza.

Na varalicu je dozvoljeno dodati pork trailer i tretirati ju površinskim premazima i uljima.

Članak 21.

Dozvoljeno je koristiti GPS, mobitel, elektromotor za čamac, sonar i sidro.

Članak 22.

Na natjecanju zabranjeno su: svi oblici hranjenja ribe, ribolov povlačenjem iza čamca (trolling, panula).

**7. Bodovanje i plasmani na natjecanjima**

Članak 23.

Bodovanje ulova vrši se po principu izračuna kvadriranja dužine ulova za sve vrste riba koje su žive donesene na mjerenje.

Primjeri:

Grgeč 20cm=20x20=400 bodova

Klen 25cm= 25x25=625 bodova

Bolen 50cm= 50x50=2500 bodova

Štuka 75cm= 75x75= 5625 bodova

Članak 24.

Plasman ekipa određen je brojem osvojenih bodova, tako da je najbolja ekipa sa najviše osvojenih bodova.

U slučaju da dvije ili više ekipa imaju isti broj bodova dijele plasman, koji je jednak zbroju njihovih plasmana podijeljenom sa brojem tih ekipa. (Primjer: ekipe koje su jednake po broju bodova plasiraju se kako slijedi od 2.-5. mjesta – iz toga proizlazi 2+3+4+5 = 14 : 4= plasmanu od 3,5)

Članak 25.

Prednost za športsku nagradu ima ekipa koja je bodove ostvarila iz više ulovljenih riba, slijedeći kriterij je ekipa sa bolje bodovanim pojedinačnim ulovom, a ako su i tome jednake bolja je ekipa sa manjim startnim brojem ekipe (čamca).

Članak 26.

Ekipa koja nije nastupila na natjecanju boduje se na tom natjecanju sa n+1 bodova (n = broj prijavljenih ekipa lige.

Članak 27.

Dva neopravdana izostanka onemogućava ekipi nastup u liga natjecanjima do kraja tekućeg natjecateljskog ciklusa. Jedan neopravdani izostanak veže brisanje ostvarenih rezultata u toj sezoni do tog izostanka.

Članak 28.

Konačni poredak ekipa u ligi određen je manjim zbrojem plasmana iz pojedinih kola lige. U slučaju da su dvije ili više ekipa jednake po zbroju plasmana prednost ima ekipa koja je u ciklusu ulovila ukupno veću dužinu ulova, a ako su i dalje jednake za konačni poredak odlučujuća je veća dužina ulova u prvom kolu toga natjecateljskog ciklusu, zatim u drugom, pa trećem itd.

U ciklusu se boduje do 8 (osam) natjecanja prema ovom Pravilniku, Odluci o sustavu natjecanja HŠRS za određenu kalendarsku godinu i usvojenom kalendaru natjecanja.

U prvenstvu HŠRS u disciplini Ribolov predatora umjetnim mamcem iz čamca iz iste ŠRU mogu nastupiti najviše dvije ekipe, pod uvjetom da su ekipe do utvrđenog roka izvršile prijavu i uplatile propisanu kotizaciju.

Dva neopravdana izostanka onemogućava ekipi nastup u liga natjecanjima do kraja tekućeg natjecateljskog ciklusa.

Članak 29.

Svaki natjecatelj odnosno ekipa može načiniti službeni prigovor ukoliko smatra da se dogodila određena nepravilnost u toku održavanja kola lige.

Prigovor se mora podnijeti u roku od 45 min nakon završetka natjecanja, uz plaćanje takse za prigovor u iznosu od 200,00 kn. Ukoliko se utvrdi da je prigovor opravdan i da su se određene nepravilnosti dogodile, taksa se vraća podnositelju prigovora.

Članak 30.

Prigovor se podnosi u pisanom obliku glavnom sucu.

Po prigovoru se osniva komisija koja odlučuje o opravdanosti prigovora.

Komisija se sastoji od 3 članova:

- glavnog suca

- Povjerenika lige

- kapetana 1 reprezentacije

**8. KAZNENE ODREDBE**

Članak 31.

Kazneni karton vrhovni sudac dodjeljuje na osnovu: prijave startnog suca, prijave člana Povjerenstva discipline, prijave kapetana reprezentacije, prijave natjecatelja i u slučaju da je sam vidio prekršaj.

Kazneni kartoni ovisi o težini učinjenog prekršaja, i to:

ŽUTI KARTON dodjeljuje se za ne poštivanje slijedećih odredbi ovoga Pravilnika: članka.9., članka 10., članka 14. članka 15 i članka 20. ovog pravilnika

Ekipi koja je kažnjena žutim kartonom oduzeti će se dva (2) plasmanska boda za kolo na kojem su istoga dobili. Dodjeljivanjem drugog žutog kartona na istome natjecanju slijedi momentalna diskvalifikacija, odnosno dodjeljivanje crvenog kaznenog kartona.

Ako je drugi žuti karton dodijeljen na nekom drugom natjecanju (drugom kolu lige) slijedi kazna zabrane nastupa na još dva službena natjecanja (dva kola lige).

CRVENI KARTON dodjeljuje se za ne poštivanje slijedećih odredbi kao što su na primjer - zabrana ulaženja u vodu, korištenje naprave koja ozljeđuje ribu, korištenje pomoći prilikom izvlačenja ribe od strane drugog natjecatelja ili treće osobe, odnosno: članka 16. članka 17, članka 18. i članka 22. ovog pravilnika.

Ekipa koja je kažnjena sa crvenim kartonom biti će diskvalificirana sa kola na kojem je dobila isti a kod bodovanja će dobiti n+1, kao da nije nastupila na tome natjecanju, i kažnjava se zabranom nastupa na još dva službena natjecanja (dva kola lige) u istoj disciplini.

U slučaju da je ekipi u periodu od dvije godine dva puta dodijeljen crveni karton trajno će izgubiti pravo nastupa u ovoj disciplini.

Članak 32.

Za svako drugo nešportsko ponašanje prema ostalim natjecateljima ili vodstvu lige, ponašanje koje je suprotno odredbama ovoga pravilnika ili ugrožava nesmetano odvijanje natjecanja odlukom sudaca dodijeliti će se kazneni karton ovisno o težini učinjenog djela i pokrenuti disciplinski postupak pri HŠRS-u.

Članak 33.

Izrečeni kazneni kartoni upisuju se u zapisnik natjecanja.

Dodjela kaznenih kartona ekipi upisuje se u registar kazni koji se vodi u HŠRS i matičnoj ribolovnoj udruzi.

Matična ribolovna udruga dužna je voditi brigu da ekipa sa 2 žuta kartona, ili sa crvenim kartonom ne nastupi na slijedeća dva službena natjecanja.

Članak 34.

Žuti karton dodijeljen ekipi na natjecanju briše se iz registra kazni HŠRS ako u roku od dvije godine nije došlo do drugog kažnjavanja kartonom.

**9. ZAVRŠNE ODREDBE**

Članak 35.

Ovaj Pravilnik i dokumenti HŠRS navedeni u članku 1. stavak 2 ovoga Pravilnika objaviti će se na internetskoj stranici HŠRS (www.ribolovni-savez.hr).

Izvršenjem prijave za natjecanje i uplatom kotizacije smatrati će se da se dotične ekipe slažu sa svim određenjima iz ovoga Pravilnika i Odluke o sustavu natjecanja HŠRS za određenu kalendarsku godinu i dokumentima iz članka 1 stavak 2 ovoga Pravilnika.

Članak 36.

Tumačenje odredaba ovog Pravilnika daje Upravni odbor Hrvatskog športsko ribolovnog saveza.

Usvajanjem ovoga Pravilnika prestaje važiti Pravilnik o natjecanjima od 27.06.2020. godine, te izmjene i dopune istoga.

Izmjene i dopune ovog Pravilnika vrše se po postupku njegovog donošenja.

Predsjednik HŠRS

Vladimir Sever v.r